《送户部徐主事谢官归丰城 其一》
明代·来复

自惭干禄与时疏，晓纳牙牌别玉除。朝鼓罢陈新奏牍，夜灯归校旧藏书。

青桑五亩连云种，黄独千株带雨锄。藉是身闲天所放，不愁囊涩俸无储。

作者简介：（?—1391）明僧，江西丰城人，俗姓王，字见心。少出家于邑之西方寺。明内典，通儒术，能诗善文。明初以高僧召至京，与宗泐齐名。洪武二十四年坐胡惟庸党诛。有《蒲庵集》。